**Stefnuyfirlýsing Regnbogans**

Regnboginn sem eru regnhlífarsamtök býður fram undir merkjum sjálfstæðis og fullveldis, sjálfbærrar þróunar, jafnréttis, bættra lífskjara almennings, mannréttinda og félagshyggju.

**Fullveldi og sjálfstæð utanríkisstefna**

Fullveldi Íslands verði tryggt. Sem alþjóðasinnar höfnum við aðild Íslands að Evrópusambandinu og viljum tafarlaus viðræðuslit og stöðvun á því aðlögunarferli sem nú á sér stað. Við teljum að Ísland eigi í samvinnu við Norðmenn að hefja endurskoðun á EES samningnum. Við teljum viðskiptafrelsi þjóða mikilvægt og viljum stuðla að auknum viðskiptum Íslands við aðrar þjóðir óháð viðskiptablokkum.

**Sjálfbær þróun**

Kjarnaatriði í stefnu okkar er meginreglan um sjálfbæra þróun. Sú regla byggir á því að við mætum þörfum hvers tíma án þess að draga úr möguleikum komandi kynslóða til að gera slíkt hið sama og rétti náttúrunnar til tilvistar á eigin forsendum. Með sjálfbærri þróun er lögð áhersla á samspil vistfræðilegra, samfélagslegra, menningarlegra og efnahagslegra þátta. Sjálfbær þróun, jöfnuð, réttlæti og velferð eru samofin grunngildi í stefnu okkar.

**Jafnréttismál**

Við berjumst fyrir jafnrétti og mannréttindum óháð kynferði, kynþætti, tungu, trú, þjóðerni, kynhneigð, búsetu eða stjórnmálaskoðunum. Launajafnrétti og kvenfrelsi eru meðal mikilvægustu baráttumála okkar samtíma. Bæta þarf búsetuúrræði og þjónustu við fatlaða, öryrkja og aldraða. Standa þarf vörð um mannréttindi samkynhneigðra og transfólks. Styrkjaþarf innflytjendur til náms og samfélagsþátttöku. Baráttan gegn hverskyns misrétti og ofbeldi er forgangsverkefni. Tryggja þarf öllum börnum öryggi, uppbyggileg lífsskilyrði og jafna möguleika til farsæls lífs.

**Efnahagsmál**

Við höfnum ofurtrú á frjálshyggjuna og markaðssamfélagið sem leitt hefur af sér fákeppni og vaxandi vægi efnahagslega ósjálfbærra stórfyrirtækja á kostnað raunverulegs framtaks og þróunar og nýsköpunarstarfs í íslensku atvinnulífi. Við teljum að blandað hagkerfi opinbersrekstrar og einkarekstrar smárra rekstrareininga sé farsælla en sú endurreisn fárra markaðsráðandi fyrirtækja sem hefur átt sér stað frá hruni.

**Fjölbreytt atvinnulíf og byggðajafnrétti**

Við leggjum áherslu á frelsi til atvinnusköpunar og að byggt sé á mannauði og styrkleikum landsins alls. Þar teljum við að verulega halli á landsbyggðina. Fjölga þarf tækifærum ungs fólks til atvinnu og búsetu um land allt með áherslu á fjölbreytt atvinnulíf og góð búsetuskilyrði. Sjávarútvegur og landbúnaður eru á meðal grunnatvinnuvega þjóðarinnar og tryggja þarf rétt sjávarbyggða til að nýta og njóta afraksturs sjávarauðlindarinnar. Öflug grunnþjónusta um allt land, sem rekin er af opinberum aðilum, er grundvöllur sjálfstæðis og atvinnulífs. Virða þarf rétt byggðanna við stjórnun í sjávarútvegi, útdeilingu vegafjár eða uppbyggingu hins opinbera. Styrkja þarf möguleika hvers landssvæðis til að hafa forsjá í atvinnumálum og sporna þarf gegn því að atvinnulífi heilla byggðarlaga sé stýrt frá fjarlægum skrifstofum stórfyrirtækja. Opinberum störfum og þjónustu ber að jafna út um landið. Mikilvægt er að vinna gegn atvinnuleysi, fjölga störfum og auka samfélagslega velmegun – sem er undirstaða bættra lífskjara. Efla þarf vinnumarkaðinn með fjölbreyttu framboði atvinnutækifæra svo allir fái vinnu við hæfi.

**Réttur til lífskjara og velferðar**

Grundvöllur velferðar og samfélags er að öllum séu tryggð mannsæmandi laun og lífskjör. Setja verður launamál þeirra lægst launuðu á oddinn, bæði lífeyrisþega og fólks á vinnumarkaði. Taka á til alvarlegrar umræðu að lögbinda lægstu laun með tilliti til framfærslu. Þá þarf hið opinbera að setja sér framfærsluviðmið sem byggi á raunhæfum færslukostnaði. Mikilvægt er að skila öryrkjum og eldri borgurum aftur skerðingu sem gerð var á kjörum þeirra árið 2009. Tryggja þarf öllum börnum raunhæf lífsskilyrði. Framfærsla barns byggist á framlagi tveggja einstaklinga og ef aðstæður foreldris bresta, þarf velferðarkerfið að tryggja börnum lífeyri til framfærslu. Börn hafa búið við mikla mismunun. Barnabætur og skattakerfið eru tæki ríkisvaldsins til tekjujöfnunar. Barnabætur þarf að hækka og setja raunhæf skerðingarmörk vegna tekna foreldra. Jafnræði þarf að ríkja meðal allra til að njóta þjónustu velferðarkerfis og félagslegrar aðstoðar, ríkis og sveitarfélaga. Uppræta þarf fátækt og mismunun með skilvirkri stefnumótun stjórnvalda. Enginn á að þurfa að leita eftir mat og ölmusu frá hjálparsamtökum vegna lágra launa og lífeyris.

**Heilbrigðis- og félagskerfi**

Við viljum styrkja heilbrigðisþjónustu í landinu og virka heildstæða þjónustu fyrir alla. Við viljum efla fyrirbyggjandi heilsugæslu , m.a. að sálfræðiþjónusta verði hluti af heilbrigðiskerfinu, það mun skila sparnaði á öðrum sviðum heilbrigðis- og félagsþjónustu. Öruggt aðgengi að fæðingarþjónustu eru grundvallar mannréttindi. Við viljum styrkja þjónustu við börn og fullorðna til að komast úrerfiðum lífsaðstæðum og efla stuðning og úrræði ríkis og sveitarfélaga. Leggja þarf ríka áherslu á úrræði fyrir börn semorðið hafa fyrir ofbeldi. Taka þarf sérstaklega á vandamálum barna sem glíma viðgeðræn vandkvæði. Tryggja þarf öldruðum, öryrkjum og sjúkum, félagslegan stuðning og sálgæslu.

**Menntakerfi**

Við leggjum áherslu á fjölbreytta menntun og möguleika til náms undir umsjá hins opinbera. Mikilvægt er að öll börn eigi gott aðgengi að uppbyggilegu námi, frá leikskólaaldri til framhaldsskóla, og fyrirbyggja þarf að ungmenni flosni upp úr skóla. Menntun er grundvöllur efnahagslegrar velferðar einstaklinga og framfara þjóðarinnar og huga þarf að gæðum hennar á öllum skólastigum og með fjölbreyttu námsframboði,í verk- og tækninámi, listnámi og bóknámi. Þróa þarf áfram og bæta möguleika til fjarnáms. Mikilvægt er að einstaklingar eigi val og geti byggt á styrkleikum sínum.

**Húsnæði er undirstaða félagslegs öryggis**

Við leggjum áherslu á að allir eiga rétt á þaki yfir höfuðið. Mikilvægt er að fólk hafi möguleika til að velja búsetuform, þ.e. að kaupa húsnæði, búseturétt eða leigja. Tryggja þarf möguleika fólks til að eignast húsnæði á viðráðanlegum lánakjörum og aðgengi að tryggu húsnæði á leigumarkaði. Hið opinbera þarf að jafna stöðu landsmanna til aðgengis að lánsfé til íbúðabygginga óháð búsetu og tryggja meiri jöfnuð í gegnum skattkerfið.

**Skuldamál heimila og verðtrygging**

Endurskoðun verðtryggingar og lækkun verðbólgu og vaxtakostnaðar er forgangsverkefni næsta kjörtímabils. Verðtrygging til vísitölu neysluverðs, kyndir undir verðbólgu og hefur hækkað höfuðstól lána um milljónir, á heimili. Við teljum að enn séu óunnin verk eftir hrunið við að leiðrétta stökkbreytingu verðtryggðra húsnæðislána sem hafa nú þegar- og eru að kollsteypa fjölda heimila. Regnboginn munvinna að því með öðrum að verðtrygging verði afnumin og húsnæðislán leiðrétt. Ráðast verður í aðgerðir sem duga til að tryggja viðunandi eiginfjárstöðu heimilanna í landinu.

Stefnuyfirlýsing Regnbogans er enn í mótun.